Læknir sem sætir lögreglurannsókn grunaður um að hafa valdið ótímabæru andláti níu sjúklinga hefur í neyðartilvikum verið látinn sinna sjúklingum á Landspítalanum þrátt fyrir yfirlýsingar spítalans um að það yrði ekki gert.
Fréttastofu barst nýlega ábending frá sjúklingi sem sagði að læknirinn hefði sinnt sér og útskrifað sig af bráðalyflækningadeild Landspítalans. Í yfirlýsingu frá spítalanum í desember kom fram að læknirinn hefði verið færður til í starfi og mundi ekki sinna sjúklingasamskiptum þar til skýrari mynd fengist af málinu sem til rannsóknar væri, eins og það var orðað. Í svari frá upplýsingafulltrúa Landspítalans í vikunni segir að af og til hafi komið upp á spítalanum, vegna manneklu og undirmönnunar, neyðartilfelli þar sem læknirinn hafi sinnt sjúklingum, en þá undir handleiðslu annars læknis, enda sé sá sem til rannsóknar aðeins með takmarkað lækningaleyfi frá Landlækni. Læknirinn hafi þó aðallega haft það verkefni að yfirfara gögn sjúklinga til stuðnings við störf annarra á bráðalyflækningadeild og COVID-göngudeild.
Læknirinn hefur verið til rannsóknar lögreglu frá því snemma á síðasta ári. Í nýlegum úrskurði Landsréttar kom fram að málið hefði undið upp á sig og lyti nú að andláti níu sjúklinga á heilbrigðisstofnun Suðurnesja og fimm til viðbótar sem hefðu verið látnir hefja lífslokameðferð áður en þeir voru fluttir á hjúkrunarheimili og slíkri meðferð hætt. Í úrskurðinum er læknirinn sagður grunaður um að vera ábyrgur fyrir rangri greiningu og meðferð sjúklinganna og þannig hafi hann gerst sekur um manndráp og fleiri brot. Læknirinn var sviptur læknaleyfi í kjölfar rannsóknar Landlæknis, sem laut að mun færri tilvikum, en fékk það aftur og hóf í kjölfarið störf á Landspítalanum.
Samkvæmt upplýsingum fréttastofu bíður lögregla enn eftir matsgerð dómkvaddra matsmanna. Lögreglustjórinn á Suðurnesjum sagði í greinargerð sinni um málið að það ætti sér engin fordæmi í íslenskri réttarsögu, það væri afar umfangsmikið, sérhæft og sakargiftir alvarlegar.
Læknir sem er til lögreglurannsóknar grunaður um fjölda manndrápa hefur í neyðartilfellum verið látinn sinna sjúklingum á Landspítalanum.